(1)

člen 67 se nadomesti z naslednjim: „Člen 67 Zahteve za premike ptic v ujetništvu, namenjenih za razstave 1. Izvajalci dejavnosti ptice v ujetništvu premikajo na razstavo v drugo državo članico samo, če navedene živali izpolnjujejo pogoje iz člena 59. 2. Izvajalci dejavnosti v državi članici lahko pred premikom na razstavo v drugi državi članici ptice v ujetništvu zberejo v enem samem registriranem obratu v isti državi članici pod naslednjimi pogoji: (a) ptice v ujetništvu v navedenem obratu ostanejo največ 12 ur; (b) v času zbiranja so v obratu nastanjene samo ptice v ujetništvu, namenjene za zadevno razstavo; (c) vse ptice v ujetništvu, zbrane v obratu, prihajajo neposredno iz registriranih ali odobrenih obratov, v katerih so neprekinjeno nastanjene in v katerih izpolnjujejo pogoje iz člena 59. 3. Upravljavec razstave, razen predstav letenja, zagotovi naslednje: (a) vstop na razstavo živali je omejen na ptice v ujetništvu, ki so bile vnaprej registrirane za sodelovanje na razstavi; (b) vstop na razstavo ptic, ki izvirajo iz obratov v državi članici, v kateri poteka razstava, ne ogroža zdravstvenega statusa ptic, ki sodelujejo na razstavi: bodisi (i) tako, da zahteva enak zdravstveni status za vse ptice v ujetništvu, ki sodelujejo na razstavi, bodisi (ii) tako, da so ptice v ujetništvu, ki izvirajo iz države članice, v kateri poteka razstava, nameščene v ločenih ali ograjenih prostorih, ločeno od ptic v ujetništvu, ki izvirajo iz drugih držav članic; (c) veterinar: (i) pred njihovim prihodom na razstavo izvede identifikacijske preglede ptic v ujetništvu, ki sodelujejo na razstavi; (ii) spremlja klinično stanje ptic ob vstopu na razstavo in med razstavo. 4. Izvajalci dejavnosti zagotovijo, da se ptice v ujetništvu, ki se premaknejo na razstavo v skladu z odstavki 1, 2 in 3, s take razstave v drugo državo članico premaknejo samo, če izpolnjujejo naslednje zahteve: (a) živalim je priloženo veterinarsko spričevalo v skladu s členom 81 ali (b) v primeru ptic v ujetništvu, razen tistih, ki sodelujejo na predstavah letenja, sta živalim priložena oba naslednja dokumenta: (i) izjava veterinarja iz odstavka 3, točka (c), v kateri je navedeno, da se zdravstveni status ptic, kot je bil potrjen v izvirnem veterinarskem spričevalu v skladu s členom 81, med razstavo ni poslabšal; (ii) veljavno izvirno veterinarsko spričevalo v skladu s členom 81, ki ga je izdal pristojni organ države članice izvora za premik ptic v ujetništvu na razstavo; (c) v primeru ptic, ki so sodelovale na predstavi letenja, je živalim priloženo veljavno izvirno veterinarsko spričevalo v skladu s členom 81, ki ga je izdal pristojni organ države članice izvora za premik ptic na predstavo letenja, brez izjave iz točke (b)(i), pod pogojem, da: (i) se vrnejo v državo članico izvora in (ii) se predvideni premik ptic v ujetništvu v državo članico izvora zaključi v obdobju veljavnosti izvirnega veterinarskega spričevala v skladu s členom 81, ki ga je izdal pristojni organ države članice izvora za premik ptic v ujetništvu na predstavo letenja. 5. Veterinar iz odstavka 3, točka (c), izjavo iz odstavka 4, točka (b)(i), izda samo pod naslednjimi pogoji: (a) živali se vrnejo v državo članico izvora; (b) dogovorjeno je bilo, da se predvideni premik ptic v ujetništvu v državo članico izvora zaključi v obdobju veljavnosti izvirnega veterinarskega spričevala v skladu s členom 81, ki ga je izdal pristojni organ države članice izvora za premik ptic v ujetništvu na razstavo; (c) izpolnjeni so pogoji iz odstavka 3, točka (b).“